Sê nou saam met ons nee - Corona Krisissentrum
Tuis / COVID-19 / Sê nou saam met ons nee
Sê nou saam met ons nee
Hierdie pandemie is nie 'n krisis wat net sekere mense raak nie; die hele Suid-Afrika is in 'n krisis gedompel. Alle ondernemings word swaar getref, maar anders as die virus, gaan die regering na jou ras kyk en op grond van jou velkleur teen jou diskrimineer.
As daar nog enigsins twyfel was oor ons regering se prioriteite, dan het hierdie reaksie nou enige onsekerheid uit die weg geruim. Die regering het dit effektief onwettig gemaak vir wit mense om 'n kleiner onderneming te besit. Die regering beveel almal om hul deure te sluit, maar befonds en help dan slegs dié wat aan hul rassevereistes voldoen.
Ons is nou al geruime tyd bewus van die ANC se afgryslike rasse-ideologie. Hierdie reaksie op die pandemie is maar net die nuutste – en grofste – voorbeeld hiervan. As ons nee sê dan is dit nie net vir hierdie rasse-pakkette nie – dis nee vir die regering se rassisme.
Ons het reeds na die grondwethof geappelleer om te verseker dat geregtigheid bo blatante rassediskriminasie seëvier. Hierdie saak is maar net een veldslag in ons oorlog teen die regering se rassisme. Ons moet dit verder voer. Die hele wêreld moet besef wat ons regering elke dag doen en wie hulle is.
Rassediskriminasie is onaanvaarbaar en dit word wêreldwyd veroordeel. In Suid-Afrika is blatante rassediskriminasie en -klassifikasie egter steeds 'n alomteenwoordige realiteit. Terwyl die res van die wêreld na meer verdraagsaamheid en vrede tussen groepe streef, sien ons steeds hoe daar in Suid-Afrika op grond van ras gediskrimineer word by skole, universiteite, die werkplek en selfs tydens 'n krisis.
Solidariteit neem standpunt in. Ons is op pad om die Suid-Afrikaanse regering by die hoogste owerhede ter wêreld te gaan aankla. Die Suid-Afrikaanse regering ignoreer die norme, waardes en regte van burgers wat internasionaal as universele menseregte erken word. Ons enigste uitweg is om 'n klagte by die Verenigde Nasies se Komitee vir die Uitwissing van Alle Vorme van Rassediskriminasie (CERD) aanhangig te maak. Hiermee wil ons die regering dwing om rasse gelyk te hanteer. Hierdie klagte eis niks spesiaal nie, niks vreemd nie en niks buitensporig nie. Al wat Solidariteit eis, is normale rasseverhoudings. Ons eis bloot gelykheid voor die reg.
Ons sê nee te wille van diegene wat weens hul velkleur agtergelaat is. Ons sê nee vir diskriminasie. Ons sê nee omdat dit ons plig is.